Nanchi Bakamonyi ba kwa Yehoba Bapimpula Baibolo Kuba’mba Aswañane na byo Baitabilamo Nyi?
Ine, kechi twapimpula ne. Byo twayukile’mba byo twaitabilamo kechi byaswañana na biji mu Baibolo ne, twibipimpula’mba biswañane.
Saka tukyangye kwikala na Baibolo wa Binembelo bya Ntanda Ipya, twamutangile bingi Baibolo. Twatanganga ma Baibolo ajingako ne kwitabila bintu byonka bijimo. Monai mafunjisho amo aitabilamo Bakamonyi ba kwa Yehoba, mwiesakanye ne kumona inge aswañana na Baibolo byo afunjisha.
Byo twaitabila: Kechi kuji Balesa basatu ne. Kyamba kya Usopa kyo batelanga kala amba Zion’s Watch Tower kya ñondo wa Mankumbinkumbi kya mu 1882 kyaambile’mba: “Bantu batanga mabuku etu bayuka’mba twaitabila mwi Yehoba ne Yesu. Kabiji bayuka amba twaitabila mu mupashi wazhila. Pano bino tukana lufunjisho lwa kuba’mba Yehoba, Yesu ne mupashi ke balesa bemenako muntu umo, nangwa byatemwa kwamba bantu bamo amba Lesa umo kwimenwako na bantu basatu.”
Baibolo waamba’mba: “Yehoba Lesa wetu ye Yehoba umotu.” (Mpitulukilo ya mu mizhilo 6: 4) “Pakuba kwi atweba kuji Lesa umo yenka, Tata, ko bifuma byonse, kabiji mo twaikela ne atweba; ne Nkambo umo yenka, Yesu Kilishitu, mo mo byamwekejile byonse ne atweba pamo.” (1 Kolinda 8: 6) Yesu waambile’mba: “Batata bo bankila.” —Yoano 14: 28.
Byo twaitabila: Helo kechi mpunzha ya mujilo wa kumanyikilamo bantu ne. Kyamba kya Usopa kya Zion’s Watch Tower kya mu ñondo wa Kapyantoto kya mu 1882 kyajinga na mutwe wa kuba’mba “Lufu yo Mfweto ya Bundengamambo,” wafumine pa Loma 6: 23, kyaambile’mba: “Uno mukuku waumvwanyika. Pano bino, kilengela bantu baitabila mu Baibolo amba Mambo a Lesa kuminapotu popolo amba kumanama kwa myaka yo mfweto ya bundengamambo ne kuba’mba kino kyo kyo baitabilamo kabiji Baibolo byo byo aamba, kechi kyayukanyikwa ne.”
Baibolo waamba’mba: “Awa mweo ulenga mambo ye ukafwa.” (Ezikyo 18: 4, 20, King James Version) Lumanamo lwa myaka kechi lo luzhachisho lwa bantu babula kwakamwa Lesa ne, ke “lonaiko lwa myaka.” —2 Tesalonika 1: 9.
Byo twaitabila: Bufumu bwa Lesa ke kafulumende waikajikwa, kechi byubilotu bya mu muchima ne. Kyamba kya Usopa kya Zion’s Watch Tower kya mu ñondo wa Kuvumbi kya mu 1881 kyaambilepo pa Bufumu bwa Lesa. Kyaambile’mba: “Bufumu bwa Lesa bukafumyapo bufumu bonse bwa pano pa ntanda.”
Baibolo waamba’mba: “Mu moba a boba bamfumu aye Lesa wa mwiulu ukaleta bufumu bo bakabula konauna myaka ne myaka, nangwa pachechetu ne, kabiji abwa bufumu kechi bakebupana ku mutundu ungi ne. Kabiji bukalalaula buno bufumu bonse ne kwibupwishatu shata! Pakuba abo bukekala myaka ne myaka,” —Danyela 2: 44.
Nanchi Bakamonyi ba kwa Yehoba banemeka Baibolo wa Binembelo bya Ntanda Ipya amba po paimena byo baitabilamo nyi?
Ine, twingijisha ma Baibolo avula mu busapwishi. Bino Baibolo wa Binembelo bya Ntanda Ipya tumupana ku bantu bo tufunda nabo Baibolo, kechi twibapotesha ne. Kabiji tufunda na bantu kwingijisha ma Baibolo akwabo o basaka.
bem_Latn bem_Latn bem_Latn bem_Latn bem_Latn bem_Latn bem_Latn bem_Latn bem_Latn bem_Latn bem_Latn